होम्योपैथी कॉलेज का छात्र होस्टल की दूसरी मंजिल से गिरा, गंभीर
काटजू नगर स्थित होम्योपैथी कॉलेज के होस्टल की दूसरी मंजिल से गिरने पर मंगलवार सुबह एक छात्र घायल हो गया। गंभीर हालत में उसे इंदौर के बॉम्बे हॉस्पिटल में भर्ती कराया है। मामला आत्महत्या की कोशिश का है या दुर्घटना का यह अभी स्पष्ट नहीं हुआ।
जानकारी के अनुसार कामलिया (जावरा) निवासी अमृत पिता विक्रमलाल आंजना बीएचएमएस कॉलेज में फर्स्ट ईयर का छात्र है। सुबह करीब 6 बजे ऊपर से गिरने की आवाज सुनकर बाहर आए चौकीदार ने देखा कि गेट के पास अमृत बैठा है और उसके सिर पर चोट लगी है। उसे श्रद्धा नर्सिंगहोम और फिर जिला अस्पताल ले गए। जिला अस्पताल से उसे इंदौर रैफर कर दिया। युवक के ताऊ बद्रीलाल ने बताया पिछले साल ही अमृत ने कॉलेज में एडमिशन लिया था।
75 फीसदी से कम उपस्थिति पर प्रिंसिपल ने डांटा था- जानकारी के अनुसार 75 प्रतिशत से कम उपस्थिति होने के कारण कॉलेज प्रिंसिपल ने उसे डांटा था। छात्रों के अनुसार कम उपस्थिति के कारण उसे परीक्षा देने से रोकने की चेतावनी भी दी थी। इस कारण वह तनाव में था। कॉलेज प्रशासन का पक्ष जानने के लिए संपर्क किया परंतु फोन अटेंड नहीं करने से बात नहीं हो पाई। ताऊ बद्रीलाल आंजना ने बताया चक्कर खाकर गिरने की जानकारी दी है परंतु अमृत को कोई बीमारी नहीं थी। वह स्वस्थ था। होश आने पर उससे ही पता चलेगा क्या हुआ।
hin_Deva hin_Deva hin_Deva hin_Deva